Manana ondergaan terapie ná aanrandingMduduzi Manana buite die Randburg-landdroshof (13 September 2017) Foto: : Lindi Masinga / ANA Die voormalige adjunkminister van hoër onderwys, Mduduzi Manana, het Woensdag gesê hy ondergaan terapie, terwyl hy buite die Randburg-landdroshof om verskoning gevra nadat hy drie vroue aangerand het. “Hierdie tipe optrede moet by my eindig. Ek het ŉ fout gemaak en verantwoordelikheid aanvaar, dis wat ŉ leier doen,” het hy aan studente buite die hof, wat daar was om hom te ondersteun, gesê. Manana (34) het vroeër skuld beken op drie aanklagte van aanranding met die doel om ernstige liggaamlike skade aan te rig. Foto’s van Mandisa Duma se gesig en ŉ video waar sy deur Manana by Cubana in Fourways, Johannesburg aangerand word, is verlede week wyd op sosiale media versprei. Haar vriende, Thina Mopipa en Noluthando Mahlaba, is ook dieselfde aand deur Manana aangerand. Landdros Ramsamy Reddy wou vroeër by Manana weet of hy die klagtes teen hom gehoor het. “Ja, ek pleit skuldig,” het Manana aan die hof gesê. In ŉ verklaring, wat deur Michael Motswaneng Bill, vir Manana, aan die hof voorgelees is, het die politikus gesê die drie vroue het by hom en sy vriende aangesluit by hul tafel in die nagklub toe hulle begin stry het. Een van die vroue het ŉ video van hom begin neem. Manana het gesê Mahlaba het gesê, “wie dink jy is jy s’tabane [neerhalende term vir ‘gay’]”, nadat hy wou weet wie die drie vroue uitgenooi het om by hulle aan te sluit. In hierdie stadium het hy haar geklap en grond toe gedruk. ŉ Bakleiery het begin en hy het ook Duma en Mopipa aangerand. Reddy het gesê die hof is tevrede en Manana is skuldig bevind. Staatsaanklaer Anne-Marie Smith het uitstel versoek vir getuies se impakverslae en ŉ verslag van korrektiewe toesig wat tydens die vonnisverrigtinge gebruik kan word. Manana is tans vry op borgtog van R5 000. Hy moet op 7 November weer in die hof verskyn. Lees alle vorige berigte oor Mduduzi Manana op Maroela Media.